
			AGINDUA, 2026ko uztailaren 1ekoa, Jaurlaritzako lehenengo lehendakariorde eta Kultura eta Hizkuntza Politikako sailburuarena, irakurketa eta Euskadiko Irakurketa Publikoko Sareko liburutegien zerbitzuen erabilera sustatzeko dirulaguntzen oinarriak onartzeko eta dirulaguntza horien 2026ko deialdia egiteko dena.

			Euskadiko Liburutegien urriaren 26ko 11/2007 Legearen bidez sortu zen Euskadiko Irakurketa Publikoko Sarea, eta sare horri dagokio, besteak beste, liburutegiei laguntza-programak eta -zerbitzuak ezartzea, batez ere informatika-sareak antolatzeko, irakurketa eta liburutegien erabilera sustatzeko kanpainak bultzatzeko eta funtsez edo bestelakoez hornitzeko.

			Era berean, Kultura eta Hizkuntza Politika Sailari dagokio liburutegien alorreko eskumena, horixe xedatzen baita Euskal Autonomia Erkidegoko Administrazio Orokorreko sailak sortu, ezabatu eta aldatzen dituen eta sail bakoitzaren egitekoak eta jardun-arloak finkatzen dituen lehendakariaren ekainaren 23ko 18/2024 Dekretuaren 6.1.d) artikuluan.

			Bestalde, sailaren egitura organikoa eta funtzionala ezartzen duen azaroaren 26ko 389/2024 Dekretuak, 11. artikuluaren 2.4 apartatuko a) eta g) letretan, hurrenez hurren, zehazten du Liburutegi Zerbitzuaren eskumena dela «Euskadiko Liburutegien urriaren 26ko 11/2007 Legearen esparruan Euskadiko Liburutegien Irakurketa Publikoko Sareari dagozkion planifikazio-, funtzionamendu- eta koordinazio-egitekoak garatu eta gauzatzea», bai eta «Irakurtzeko zaletasuna sustatzeko neurriak diseinatzea» ere.

			Hori dela eta, eta jakinik haurtzaroan eta gaztaroan errazago hartzen dela liburuekiko zaletasuna eta liburutegiak erabiltzeko ohitura, Kultura eta Hizkuntza Politika Sailaren ustez lehentasunezkoa da batez ere herritar horien beharrizanei erantzutea.

			Era berean, agindu hau Sailaren 2025-2028 aldirako Dirulaguntzen Plan Estrategikoan (PES 2025-2028) eta 2026ko Dirulaguntzen Urteko Planean (PAS 2026) sartuta dago (2026ko otsailaren 17ko Agindua, Jaurlaritzako lehenengo lehendakariorde eta Kultura eta Hizkuntza Politikako sailburuarena; alde batetik, Sailaren 2026ko Dirulaguntzen Urteko Plana onartzen duena, eta bestetik, 2025-2028 aldirako Dirulaguntzen Plan Estrategikoa aldatzen duena). Sailaren webgunean argitaratuta daude biak, helbide honetan: PES 2025-2028: Dirulaguntzen Plan Estrategikoa. // PAS 2025, 2026, 2027, 2028: Dirulaguntzen Urteko Planak. Hezkuntza, Hizkuntza Politika eta Kultura Saila – Euskadi.eus

			Alde horretatik, laguntza-deialdi honek Plan Estrategikoaren helburua lortzea, hau da, liburuekiko eta liburutegiak erabiltzeko ohiturarekiko zaletasuna sustatzea, errazten duelakoan, batez ere haurren eta gazteen artean, honako hau

			EBAZTEN DUT:

			Artikulu bakarra.– Agindu honen eranskineko oinarriak onartzea. Agindu honen bidez, irakurketa eta Euskadiko Irakurketa Publikoko Sareko liburutegien zerbitzuen erabilera sustatzeko dirulaguntzak arautzen dira, eta, orobat, dirulaguntza horiek emateko 2026ko deialdia egiten da.

			

			AZKEN XEDAPENETAKO LEHENENGOA

			Agindu honek amaiera ematen dio administrazio-bideari, eta, beraren aurka, interesdunek, aukerako berraztertze-errekurtsoa jar diezaiokete Jaurlaritzako lehenengo lehendakariorde eta Kultura eta Hizkuntza Politikako sailburuari; horretarako, hilabeteko epea dute, agindu hau argitaratu eta hurrengo egunetik aurrera. Bestela, administrazioarekiko auzi-errekurtsoa jar dezakete Euskal Autonomia Erkidegoko Auzitegi Nagusiko jurisdikzio horretako salan, bi hilabeteko epean, agindu hau argitaratu eta hurrengo egunetik aurrera.

			AZKEN XEDAPENETAKO BIGARRENA

			Agindu honek Euskal Herriko Agintaritzaren Aldizkarian argitaratu eta hurrengo egunetik aurrera izango ditu ondorioak.

			Vitoria-Gasteiz, 2026ko uztailaren 1a.

			Jaurlaritzako lehenengo lehendakariorde eta Kultura eta Hizkuntza Politikako sailburua,

			IBONE BENGOETXEA OTAOLEA.

			

			ERANSKINA

			Irakurketa eta Euskadiko Irakurketa Publikoko sarean dauden liburutegien erabilera sustatzeko dirulaguntzen 2026ko deialdia arautzen duten oinarriak.

			1. artikulua.– Xedea.

			Irakurketa eta Euskadiko Irakurketa Publikoko Sarean txertatuta dauden liburutegien zerbitzuen erabilera sustatzeko dirulaguntzen 2026ko deialdia arautzea dute xede oinarri hauek.

			2. artikulua.– Diru-baliabideak.

			Oinarri hauetan araututako dirulaguntzen gehieneko guztizko zenbatekoa 370.000,00 eurokoa da, eta Euskal Autonomia Erkidegoan indarrean dauden aurrekontu orokorren kargura emango dira.

			3. artikulua.– Izapidetzea.

			1.– Erakunde interesdunek, prozedura honen eskabideak, kontsultak eta izapide guztiak egiteko, Euskal Autonomia Erkidegoko Administrazio Publikoaren egoitza elektronikoan erabilgarri dauden bide elektronikoak erabili beharko dituzte.

			2.– Izapidetzeko-jarraibideak, ereduak eta eskabide-inprimakia eskuragarri jarriko dira administrazio prozedurari buruzko informazio-fitxan, helbide honetan: https://www.euskadi.eus/zerbitzuak/0038313

			3.– Eskaera egin osteko izapideak, berriz, helbide honen bidez egingo dira, bide elektronikoz: https:// www.euskadi.eus/nirekarpeta

			4.– Euskal Autonomia Erkidegoko Administrazio Publikoaren egoitza elektronikoan onartutako identifikaziorako eta sinadura elektronikorako bitartekoak helbide honetan daude eskuragarri: https://www.euskadi.eus/ziurtagiri-elektronikoak

			5.– Izapidetze elektronikoa ordezkari baten bidez ere egin ahal izango da, eta, horretarako, ordezkaritza hori Eusko Jaurlaritzaren ahalordeen erregistro elektronikoan inskribatu beharko da (helbide honetan dago eskuragarri: https://www.euskadi.eus/ordezkariak).

			4. artikulua.– Erakunde onuraduna izateko betekizunak.

			1.– Dirulaguntzen onuradun izan daitezke liburutegi publikoen titular diren Euskal Autonomia Erkidegoko udalak, toki-erakunde eskudunak eta udal-liburutegi publikoen arloko zereginak esleituta dauzkaten Euskal Autonomia Erkidegoko udal-erakundeak.

			Udalerri bakoitzean erakunde onuradun bakarra egon daiteke. Horrenbestez, udalerri batean eskaera bat baino gehiago badago, udalaren eskaerak lehentasuna izango du gainerako erakunde eskatzaileen aurretik.

			Erakunde eskatzaile bat baino gehiago badago, eta haietako bat ere ez bada udala, liburutegi gehien kudeatzen duen erakundeak izango du lehentasuna. Azken kasu horretan, erakunde eskatzaileek liburutegi-kopuru bera kudeatzen badute, liburu-funtsen kopuru handiena duenak izango du lehentasuna.

			2.– Ezingo dira onuradun izan Dirulaguntzen Araubidea Erregulatzeko abenduaren 21eko 20/2023 Legearen 13. artikuluaren 1., 2. eta 3. apartatuetan jasotako debekuren bat duten erakundeak.

			

			3.– Aurreko apartatuetan dirulaguntzen onuradun izateko adierazitako baldintzak bete beharko dira laguntza-eskaera aurkezten den unetik ematen den dirulaguntza likidatu arte.

			5. artikulua.– Diruz lagundu daitezkeen jarduerak.

			1.– Diruz lagun ahalko dira 2026ko ekitaldian egiten diren jarduerak, baldin eta irakurzaletasuna sustatzea badute helburu, batez ere haur eta gazteen artean, baita Euskadiko Irakurketa Publikoko Sareko liburutegietan kultura eta liburutegi-zerbitzuak hedatzeko jarduerak bultzatzea ere.

			Ildo horretatik, besteak beste, hauek izango dira diruz laguntzeko modukoak:

			a) Irakurzaletasuna sustatzearen arloan profesionalei prestakuntza espezifikoa emateko jarduerak. Ez dira sartuko joan-etorrien gastuak, mantenukoak eta jarduera horietan parte hartzetik eratorritako gainerako dietak.

			b) Irakurketako jarduera osagarriak. Hona hemen adibide batzuk: ipuinaren ordua, irakurketa dramatizatuak, literatura-solasaldiak, literatura-aretoak, besteak beste.

			c) Liburuak eta liburutegiak sustatzeko kanpainak, bereziki haur eta gazteen artean irakurle berriak erakartzekoak.

			2.– Kanpoan uzten da, espresuki, agindu honek aipatzen dituen helburuen barnean jarduera zehatzak egiteko behar ez den material bibliografikoa erostea.

			3.– Ezin izango dira dirulaguntza hauetara aurkeztu gizonen eta emakumeen arteko berdintasuna bermatzen ez duten jarduerak.

			4.– Diruz lagundu daitezkeen gastuei dagokienez, Dirulaguntzen Araubidea Erregulatzeko abenduaren 21eko 20/2023 Legearen 30. artikuluan aurreikusitakoa aplikatuko da. Hau da, diruz lagundu daitezkeen gastutzat hartuko dira diruz lagundutako jardueraren izaerari zalantzarik gabe erantzuten diotenak. Horrez gain, egindako gastutzat hartuko da justifikazio-aldia amaitu aurretik benetan ordaindu dena.

			5. –Dirulaguntzen Araubidea Erregulatzeko abenduaren 21eko 20/2023 Legearen 31.2 artikuluan ezarritakoaren arabera, entitate onuradunak diruz lagundutako jardueraren zenbatekoaren % 100 kontratatu ahal izango du hirugarrenekin.

			Diruz lagundu daitekeen gastuaren zenbatekoak sektore publikoko kontratazioa arautzen duen araudian kontratu txikirako ezarritako zenbatekoak gainditzen dituenean, eta, betiere, horrek berekin badakar hirugarrenekin kontratatzea, onuradunak hornitzaile desberdinen hiru eskaintza eskatu beharko ditu, gutxienez, zerbitzua emateko konpromisoa hartu aurretik, salbu eta zerbitzu horren ezaugarri bereziak direla-eta, ez badago merkatuan halako zerbitzurik ematen edo hornitzen duen nahikoa erakunde.

			Efizientzia- eta ekonomia-irizpideen arabera aukeratuko da aurkeztutako eskaintzen artean (justifikazioan edo, hala badagokio, dirulaguntzaren eskabidean aurkeztu beharko dira), eta baldin eta proposamen ekonomikorik onena aukeratzen ez bada, berariaz justifikatu beharko da memoria batean.

			Baldin eta, aurreko paragrafoetan xedatutakoaren arabera nahitaezkoa bada eskaintza bat baino gehiago eskatzea, eta eskaintza horiek aurkezten ez badira, edo ekonomikoki onuragarriena ez den eskaintza bat adjudikatzen bada, justifikazio egokirik gabe, organo emaileak zerbitzuaren peritu-tasazioa eskatu ahal izango du, eta sortzen diren gastuak onuradunaren kontura izango dira. Kasu horretan, dirulaguntza kalkulatzeko, bi balioetatik txikiena hartuko da erreferentziatzat: onuradunak adierazitakoa edo tasazioaren ondoriozkoa.

			6. artikulua.– Erakunde eskatzaileek eskabideak aurkeztea eta betebeharrak eta betekizunak egiaztatzea.

			1.– Deialdi honetarako eskabideak aurkezteko epea hilabetekoa izango da, agindua Euskal Herriko Agintaritzaren Aldizkarian argitaratu eta hurrengo egunetik aurrera.

			2.– Eskabideak bide elektronikoak erabiliz aurkeztuko dira, oinarri hauen 3. artikuluaren 2. puntuan zehaztutako Euskal Autonomia Erkidegoko Administrazio Publikoaren egoitza elektronikoan.

			3.– Erakunde eskatzaileek euskaraz edo gaztelaniaz aurkez ditzakete eskabidea eta agiriak, aukeran. Era berean, prozedura osoan zehar, erakunde eskatzaileak hautatutako hizkuntza erabiliko da, Euskararen erabilera normalizatzeko azaroaren 24ko 10/1982 Oinarrizko Legearen 5.2.a) eta 6.1 artikuluetan xedatutakoari jarraikiz.

			4.– Eskabideari honako hauek erantsiko zaizkio:

			a) Memoria labur bat, non jasoko baitira burutu beharreko jarduerak, eta proiektua egoki interpretatzeko interesgarri iritzitako elementu oro. Memoria hori liburutegiko teknikari arduradunak datatu eta sinatu beharko du.

			b) Errolda-datuak, 0 eta 18 urte bitarteko biztanleei buruzkoak. Ez da erroldako ziurtagiririk aurkeztu behar.

			c) Liburutegiak kudeatzeko eskumenak dituzten toki-erakundeek, eskumen hori egiaztatzeko, agiri bat erantsi beharko dute, non eta aurretik ez duten aurkeztu eta ez dagoen baldintza berean indarrean, behintzat.

			5.– Dirulaguntzen Araubidea Erregulatzeko abenduaren 21eko 20/2023 Legearen 9.5 artikulua aplikatuz, eskabidearekin batera aurkeztutako erantzukizunpeko adierazpen baten bidez adierazten du erakunde eskatzaileak betekizun hauek betetzen dituela:

			a) Ez duela dirulaguntza edo laguntza publikoak eskuratzea eragozten dion zehapen administratibo edo penalik, ezta horretarako legezko inolako debekurik ere, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuan ezarritakoa barne.

			b) Egunean dituela dirulaguntzak itzultzeko betebeharren ordainketak, Ekonomia eta Ogasuneko sailburuaren 2023ko otsailaren 13ko Aginduarekin bat etorriz (Agindua, 2023ko otsailaren 13koa, Ekonomia eta Ogasuneko sailburuarena, Euskal Autonomia Erkidegoko aurrekontu orokorren kontura ematen diren laguntzen eta dirulaguntzen esparruan bai zerga-betebeharrak eta Gizarte Segurantzarekikoak bai dirulaguntzak itzultzeari buruzkoak betetzen direla egiaztatzeari buruzkoa).

			c) Erakunde eskatzaileak helburu bererako beste dirulaguntza, laguntza, diru-sarrera edo baliabide batzuk eskatu eta, hala badagokio, jaso dituela jakinarazi beharko du, edozein administraziotatik edo erakunde publikotatik zein pribatutatik etorriak direla ere. Era berean, gainfinantzaketarik ez izateko konpromisoa adierazi beharko du.

			d) Era berean, erakunde eskatzaileak adierazten du egiazkoak direla eskabidean eta harekin batera aurkeztutako dokumentuetan agertzen diren datuak.

			

			6.– Dirulaguntzen Araubidea Erregulatzeko abenduaren 21eko 20/2023 Legearen 9.5 artikuluan aurreikusitakoaren arabera, erantzukizunpeko adierazpenean jasotako alderdiak egiaztatzeko, ordeztutako dokumentazioa aurkeztu beharko dute subjektu onuradun gisa proposatzen direnek, kasuan kasuko dirulaguntza emateko prozedura ebatzi aurretik.

			7.– Ekonomia eta Ogasuneko sailburuaren 2023ko otsailaren 13ko Aginduaren 9.2 artikuluaren arabera, deialdi honetan ezin da eskatu zerga-betebeharrak eta Gizarte Segurantzarekikoak betetzen direla egiaztatzeko.

			7. artikulua.– Laguntzen kudeaketa.

			Kultura Ondarearen, Jabetza Intelektualaren eta Lege Gordailuaren Zuzendaritzari dagokio agindu honen bidez araututako dirulaguntzak kudeatzeko egin beharrekoak egitea.

			8. artikulua.– Akatsak zuzentzea.

			1.– Eskabidea izapidetzea onartzeko eskatzen diren agiriak falta direla edo agiri horietan forma-akatsak daudela ikusiz gero, edo eskabidea balioesteko aurkeztutako agirietan akatsak aurkituz gero, hamar egun balioduneko epea emango zaio erakunde interesdunari huts-egitea zuzentzeko edo aginduzko agiriak aurkezteko, eta, orobat, jakinaraziko zaio, hori egin ezean, ulertuko dela eskabidean atzera egin duela edo izapidetzeko eskubidea galdu duela; betiere, aurrez dagokion ebazpena emango da, Administrazio Publikoen Administrazio Prozedura Erkidearen urriaren 1eko 39/2015 Legeak 21. artikuluan aurreikusten duenaren arabera.

			2.– Erakunde eskatzaileren batek eskabidea aurrez aurre aurkeztu badu, aurkezpen elektronikoaren bidez egiteko eskatuko zaio.

			9. artikulua.– Eskabideen ebaluazioa.

			Kultura Ondarearen, Jabetza Intelektualaren eta Lege Gordailuaren Zuzendaritzaren titularrari dagokio aurkeztutako eskabideak aztertu eta ebaluatzea. Era berean, zuzendari horrek osatuko du ebazpen-proposamena, eta, hori egin ondoren, Kulturako sailburuordeari igorriko dio. Bertan azalduko dira, hala badagokio, erakunde onuradun bakoitzari emandako dirulaguntzaren kopurua, bai eta emandako dirulaguntzak egokiro erabiliko direla ziurtatzeko beharrezkotzat jotzen diren baldintza guztiak ere.

			Deialdiaren xedea betetzen ez duten eskabideak ez onartutzat joko dira.

			10. artikulua.– Dirulaguntzen zenbatekoa zehazteko prozesua eta zenbatekoen mugak.

			Agindu honetan aurreikusitako dirulaguntzak norgehiagoka-prozeduraren bidez emango dira, eta ezarritako baldintzak betetzen dituzten eta esleipendun gertatzen diren eskabideen artean hainbanatze-sistema aplikatuko da, aurreikusitako balorazio-irizpideen eta aurrekontu-erabilgarritasunaren arabera.

			1.– Oinarri hauetan ezarritako betekizunak eta baldintzak betetzen dituzten erakunde onuradunen artean banatuko dira agindu honen xedera bideratutako baliabide ekonomikoak.

			2.– Diru-kopuruak zehazteko irizpidea, biztanleria-irizpidea erabiliko da. Erakunde onuraduneko haurren eta gazteen biztanleria hartuko da kontuan, 0-18 urteko tarte bakarrean. Horretarako, biztanleen araberako multzoak ezartzen dira, eta multzo horiei balio homologatu batzuk eta indize zuzentzaile batzuk aplikatuko zaizkie: zenbat eta biztanle gutxiago izan erakunde onuradunek, orduan eta handiagoak izango dira indize zuzentzaileak.

			

			a) Biztanleria homologatua (P).

			Herri guztiak haurren eta gazteen biztanle-kopuruaren arabera sailkatzen dira, eta, horrela, herrien P balio homologatua lortzen da, eskala honen arabera:

			
				
					[image: ]
				

			

			Adibidea: 1.145 biztanle dituen udalerri bat 2.000 dituenarekin parekatuko da, eta 40.127 biztanle dituen beste bat 50.000 dituenarekin.

			b) Indize zuzentzailea (IZ).

			Honako koefiziente zuzentzaile hau ezarriko da:

			
				
					[image: ]
				

			

			

			3.– Formula lortzeko, urrats hauek egin behar dira:

			1.– Erakunde onuradun bakoitzaren B balioa eskuratzea, hau da, faktore hauek biderkatzearen emaitza: Biztanleria homologatua (P) eta indize zuzentzailea (IZ).

			(B = P*IZ*)

			2.– B koefizienteen baturaren emaitza (BB).

			3.– Dirulaguntza kalkulatzea:

			4.– Faktoreak:

			P: biztanle-taldeentzako biztanleria homologatua.

			IZ: indize zuzentzailea.

			B: biztanleria (P) eta indize zuzentzailea (IZ) biderkatzearen emaitza (B = P*IZ).

			BB: erakunde onuradun guztien B balioen batura.

			DK: baliabide erabilgarriak.

			4.– Aurreko hori guztia aplikatu eta gero, onuradunen batek 11.1 artikuluko ehunekoa gainditzen badu, aurrekontuaren gainean onarturiko gehieneko zenbatekoan ezarriko dira dirulaguntzak. Soberakinak gainerako erakunde onuradunen artean banatuko dira, eta, horretarako, artikulu honetako kalkulu-prozesuan ezarritako sistema erabiliko da. Gauza bera egingo da behar adina aldiz, eta aurretik lortutako zenbatekoei gehituko zaizkie hori aplikatzearen ondoriozkoak.

			5.– Prozeduran goian aipatutako adierazleetatik ateratako datu objektiboez bestelako egitate, alegazio eta frogak ez direnez kontuan hartu, Kultura Ondarearen, Jabetza Intelektualaren eta Lege Gordailuaren zuzendariak egindako ebazpen-proposamena behin betikoa izango da.

			11. artikulua.– Zenbatekoa eta bateragarritasunak.

			1.– Laguntza hauen xede diren jarduerak egiteko gastuen onartutako aurrekontuaren % 75erainokoa izan ahal izango da dirulaguntza. Gehieneko ehuneko hori mantendu beharko da amaieran justifikatutako kopuruekiko.

			Aurrekoa gorabehera, erakunde onuradun bakoitzari emandako dirulaguntza ezin izango da 30.100,00 eurotik gorakoa izan.

			2.– Dirulaguntzaren zenbatekoa zehazteko, deialdi honetan aurreikusitako kalkulu-irizpideak aplikatuta lortutako zenbatekoak biribildu egingo dira (dezimalik gabe) aurreko edo ondorengo zenbaki oso hurbilenera. Biribiltzearen ondorioz, finantzatu beharreko guztizkoa deialdian finkatutako kreditua baino handiagoa bada, alde hori kendu egingo zaio finantzaketa handiena lortzen duen proiektuari.

			3.– Deialdi honetan aurreikusitako dirulaguntzak edo laguntzak, diru-sarrerak edo baliabideak bateragarriak dira beste erakunde publiko edo pribaturen batek helburu bererako ematen dituenekin, baldin eta gehiegizko finantzaketarik gertatzen ez bada, betiere. Izan ere, halakorik gertatuz gero, emandako dirulaguntzaren zenbatekoa murriztu egingo da, dagokion gehieneko mugaraino.

			12. artikulua.– Ebazpena eta jakinarazpena.

			1.– Kulturako sailburuordeari dagokio, Kultura Ondarearen, Jabetza Intelektualaren eta Lege Gordailuaren zuzendariak egindako proposamena ikusita, deialdi honetan aurreikusitako dirulaguntzen ebazpena ematea. Ebazpen horretan, honako informazio hau adieraziko da: eskatutako dirulaguntza ematen den, ukatzen den, eta, hala badagokio, ez den onartzen. Dirulaguntza ematen bada, erakunde onuradunaren izen soziala eta emandako dirulaguntzaren zenbatekoa adieraziko dira. Era berean, berariaz jasoko da, organo kudeatzailearen esku dagoen informazioaren arabera, pertsona eta erakunde onuradunek dirulaguntzak eskuratzeko behar diren baldintza guztiak betetzen dituztela. Ukatzen bada, berriz, erakunde eskatzaileen izena edo izen soziala azalduko dira, baita dirulaguntza zergatik ukatzen den ere. Onartu ezean ere azaldu beharko da zergatik.

			2.– Hartzen den ebazpena erakunde interesdunei jakinaraziko zaie, eta Euskal Herriko Agintaritzaren Aldizkarian argitaratuko da. Errekurtsoak aurkezteko kontuan hartu beharreko data lehenik egiten denarena izango da.

			3.– Aurreko paragrafoan aipatzen diren ebazpenek ez diote amaiera ematen administrazio-bideari, eta, haien aurka, gora jotzeko errekurtsoa aurkeztu ahal izango diote erakunde interesdunek Jaurlaritzako lehenengo lehendakariorde eta Kultura eta Hizkuntza Politikako sailburuari, hilabeteko epean, ebazpenak jakinarazi eta hurrengo egunetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 121. eta 122. artikuluei jarraikiz.

			4.– Sei hilekoa izango da prozedura ebazteko eta ebazpena erakunde interesdunei jakinarazteko gehieneko epea, ebazpena jakinarazi eta hurrengo egunetik aurrera. Epea igaro eta ebazpenik argitaratu ez bada, dirulaguntzaren eskabidea ezetsi egin dela ulertu beharko dute erakunde interesdunek, Administrazio Publikoen Administrazio Prozedura Erkidearen urriaren 1eko 39/2015 Legearen 25.1.a) artikuluan xedatutako ondorioetarako.

			13. artikulua.– Erakunde onuradunen betebeharrak.

			Honako betebehar hauek izango dituzte agindu honetan ezarritakoaren arabera araututako dirulaguntzak jasotzen dituzten erakundeek:

			a) Emandako dirulaguntza onartzea. Alde horretatik, dirulaguntza emateko ebazpena jakinarazi eta hamabost eguneko epean erakunde onuradunek berariaz uko egiten ez badiote dirulaguntzari, onartu dutela ulertuko da.

			b) Agindutako xede zehatzerako erabiltzea dirulaguntza.

			c) Dirulaguntza ematea eragin duen jarduera gauzatzea.

			d) Dirulaguntza eman duen erakundearen aurrean egiaztatzea laguntza ematea eragin duten betekizunak eta baldintzak betetzen direla eta jarduera bera gauzatu dela.

			e) Laguntza eman duen erakundeak egiten dituen egiaztapenen mende eta Kontrol Ekonomikoko Bulegoak burutzen duen ikuskaritzaren mende egotea, Euskal Autonomia Erkidegoko aurrekontu orokorren kontura eskuratzen diren laguntza edo dirulaguntzei dagokienez. Era berean, Herri Kontuen Euskal Epaitegiaren araudi bereziko neurrien mende ere egotea.

			

			f) Beste edozein administraziok, erakunde publikok edo pribatuk helburu bererako emandako dirulaguntzak, laguntzak, diru-sarrerak edo baliabideak eskuratuz gero, horren berri ematea dirulaguntza eman duen erakundeari.

			Hori jakin bezain laster egin beharko da jakinarazpen hori, eta, nolanahi ere, jasotako funtsei emandako erabilera justifikatu baino lehen edo justifikatzeko unean.

			Beste erakunde publikoei zein pribatuei xede berberarekin dirulaguntzarik eskatu bazaie eta agindu honetan arautzen diren dirulaguntzetarako eskabidea egiteko unean erabakitzeke bazeuden edo haien egoeraren berririk ez bazegoen, laguntza horien egoera adierazi behar da.

			g) Laguntza ematerakoan kontuan izan zen dena delako egoera objektiboa edo subjektiboa aldatu bada, horren berri ematea laguntza eman duen erakundeari.

			Hori jakin bezain laster egin beharko da jakinarazpen hori, eta, nolanahi ere, jasotako funtsei emandako erabilera justifikatu baino lehen edo justifikatzeko unean.

			h) Jasota uztea Eusko Jaurlaritzako Kultura eta Hizkuntza Politika Sailaren Liburutegi Zerbitzuak emandako babesa jaso dela, dirulaguntza honen bidez egiten diren jarduera eta agiri guztietan, bai eta horien publizitatean ere.

			i) Herritarrekin, ahozko eta idatzizko harremanetan euskararen erabilera bermatzea.

			j) Hizkuntza eta irudiak ikuspegi intersekzionalarekin eta, bereziki, sexuarekin eta generoarekin errespetuz erabiltzea dirulaguntzaren xede den jarduerak edo proiektuak behar dituen dokumentazio eta material guztietan.

			Era berean, jarduera horietan, jarduerak eskaintzean bertan bermatuko da ez dela erabilera estereotipaturik egongo gizonen eta emakumeen rolei dagokienez.

			k) Oro har, Dirulaguntzen Araubidea Erregulatzeko abenduaren 21eko 20/2023 Legean, zehazki 14. artikuluan, eta dirulaguntzen arloan aplikatzekoak diren gainerako lege-xedapenetan jasotako beste edozein betebehar.

			14. artikulua.– Dirulaguntzen justifikazioa, likidazioa eta ordainketa.

			1.– Dirulaguntza agiri bidez justifikatuko da 2026ko abenduaren 18a arte.

			2.– Justifikazio horiek bitarteko elektronikoen bidez aurkeztu beharko dira, web-gune honetan: https://www.euskadi.eus/nirekarpeta

			3.– Justifikazioa egiteko, honako dokumentazio hau aurkeztu behar da:

			a) Azkenean egindako jardueren memoria. Horretarako, formatu libreko zerrenda bat baino ez da behar, honako informazio honekin:

			– Jardueraren izena (gutxieneko deskribapena).

			– Jarduera bakoitzaren saio-kopurua (jarduera bera errepikatzen bada soilik).

			– Jarduera bakoitzeko parte-hartzaile kopurua (saio bat baino gehiago badago, saio guztien arteko kopurua guztira).

			– Aukeran, eta azalpen gisa, egindako jarduera bakoitzaren argazki adierazgarri bat.

			b) Kontu-hartzailearen edo idazkari kontu-hartzailearen «Justifikazio-ziurtagiria» aurkeztu beharko da, honako informazio hau duela: egindako gastuak eta, halakorik balego, helburu bererako jasotako dirulaguntza, laguntza, diru-sarrera edo baliabideen zerrenda. Helbide honetan dago eskuragarri ziurtagiri horren eredua: https://www.euskadi.eus/zerbitzuak/0038313. Aurkeztu beharko dira, halaber, fakturak edo merkataritzako trafiko-juridikoan froga-balio bera duten edo administrazio-eraginkortasuna duten dokumentuak, 2026ko ekitaldian benetan egindako gastua egiaztatzeko. Horrekin batera, faktura horien zerrenda bat edo froga-balio baliokidea duten dokumentuak aurkeztu beharko dira Excel formatuan. Zerrenda horrek, gutxienez, eremu hauek jaso beharko ditu: hornitzailea, faktura-zenbakia, jaulkipen-data, zerga-oinarria, BEZa eta zenbatekoa guztira. Kontabilitate-aplikaziotik zuzenean sortutako Excel formatuko edo CSV formatuko esportazio bat ere aurkeztu ahal izango dute, baldin eta esportazio horrek aipatutako nahitaezko eremuak jasotzen baditu eta gastua modu argi eta ordenatuan egiaztatzeko aukera ematen badu.

			Zerrenda aurkezteak ez du gastuaren egiaztagiriak aurkezteko betebeharra ordezten.

			Baldin eta eskabidean aurkeztutako jardueraren baten ordez xede bereko baina izaera desberdineko beste jarduera bat egitea justifikatu behar bada, betearazpenari buruzko memoria bat ere aurkeztu beharko da.

			Jarduerak dirulaguntzarekin ez ezik, funts propioekin edo beste dirulaguntza edo baliabide batzuekin ere finantzatu badituzte, justifikazioan hau guztia egiaztatu beharko da: dirulaguntza jaso duten jarduera horietarako zenbat diru erabili den, nondik etorri den eta zertan erabili den.

			4.– Aurkeztutako agiriak jasota eta aztertuta, Kultura Ondarearen, Jabetza Intelektualaren eta Lege Gordailuaren zuzendariak aginduko du dirulaguntza ordaintzeko, eta, hala behar denetan, minorazio bat egiteko dagokion prozedurari jarraikiz. Gainera, likidatzeko ebazpen-proposamena helaraziko dio Kulturako sailburuordeari, zeinari baitagokio ebazpena ematea bi hilabeteko epean, justifikazioak aurkezteko epea amaitu eta hurrengo egunetik aurrera.

			5.– Dirulaguntza egiaztatzeko eskumena duen organoak ikusten badu zuzen daitezkeen akatsak daudela onuradunak aurkeztutako justifikazioan, horren berri emango dio onuradunari, eta 10 eguneko epea emango dio zuzentzeko.

			6.– Justifikazioa ez bada aurreikusitako epean aurkezten, pertsona edo erakunde interesdunari eskatuko zaio hamabost eguneko epean aurkez dezala. Epe hori igaro eta justifikazioa aurkeztu ez badu, dirulaguntza ezeztatuko da.

			7.– Ematen diren dirulaguntzak aldi bakarrean ordainduko dira, betiere laguntza justifikatu eta gero, eta egiaztatu ondoren diruz lagundutako jarduera benetan gauzatu dela, dagokion helbururako egokia dela eta kostuaren zenbateko osoa.

			8.– Euskal Herriko Diruzaintza Nagusiari buruzko irailaren 30eko 211/1997 Dekretuaren 20. artikuluan xedatutakoa betez, erakunde onuradunek alta emanda egon beharko dute Ogasun eta Finantza Sailaren Hirugarrenen Erregistroan.

			Erregistratuta ez badago edo Ogasun eta Finantza Saileko Hirugarrenen Erregistroan dauden banku-datuak aldatu nahi badira, alta edo aldaketa egiteko helbide honetara jo ahal izango da: https://www.euskadi.eus/hirugarrenak. Bertan, inprimakia deskargatu daiteke. Badago ere baliabide elektronikoz egitea.

			15. artikulua.– Dirulaguntza itzultzeko arrazoiak.

			1.– Honako hauek hartuko dira dirulaguntza itzultzeko arrazoitzat:

			a) Jasotako dirulaguntzak, osorik edo zati batean, eman diren proiektuez bestelakoetan erabiltzea.

			

			b) Oinarri hauetan ezarritako betebeharrak edo, hala badagokio, laguntza emateko ebazpenean adierazitako baldintzak ez betetzea.

			c) Dirulaguntzen Araubidea Erregulatzeko abenduaren 21eko 20/2023 Legearen 36. artikuluan araututako gainerako itzulketa-arrazoiak.

			d) Dirulaguntzen arloan aplikagarria den beste xedapen batek oro har ezarritako beste edozein betebehar ez betetzea.

			2.– Haietako ez-betetzeren bat gertatuz gero, jasotako zenbatekoak eta dirulaguntzen arloan aplikatzekoak diren berandutze-interesak itzuli beharko zaizkio, Euskal Autonomia Erkidegoko Diruzaintza Nagusiari, Dirulaguntzen Araubidea arautzen duen abenduaren 21eko 20/2023 Legearen 40. eta 41. artikuluetan aurreikusitakoaren arabera eta artikulu horietan aurreikusitakoa betez.

			3.– Nolanahi ere, erakunde onuradunaren betetze-maila nabarmen hurbiltzen bada guztiz betetzera, eta hark egiaztatzen badu egindako jarduera argi eta garbi bere konpromisoak betetzera bideratu dela, dirulaguntzaren azken zenbatekoa dirulaguntzaren xede den jardueraren ez-betetze-mailaren araberakoa izango da, proportzionaltasun-printzipioa errespetatuz.

			Horrenbestez, jarduera partzialki ez betetzea onartu ahal izango da, betiere baldin eta diruz lagundutako jardueraren helburuak eta konpromisoak betetzera bideratutako jarduera egin dela argi eta garbi egiaztatzen bada, eta jardueraren betetze-maila diruz lagundutako proiektuaren aurrekontu osoaren % 65era iristen bada gutxienez.

			Kasu horretan, dirulaguntza emateko ebazpena aldatuko da, eta azkenean emandako zenbatekoa murriztu egingo da aurrekontu osotik benetan justifikatutako zenbatekoaren proportzioan.

			Salbuespen gisa, proiektua aurretik ezarritako ehunekora iristen ez bada, dirulaguntzaren organo kudeatzaileak ez-betetze partzialak daudela balioetsi ahal izango du, baldin eta dirulaguntzaren onuradun den pertsonak edo erakundeak egindako lanek berezitasun eta espezifikotasun objektiboak badituzte, eta, berez, diruz lagundutako proiektuaren xedeari balio erantsia ematen badiote.

			16. artikulua.– Diruz lagundutako jardueren publizitatea Kulturklik plataforman.

			Kultura Ondarearen, Jabetza Intelektualaren eta Lege Gordailuaren Zuzendaritzak erakunde onuradunei eskatuko die diruz lagundutako jardueren publizitatea egiteko, Kulturklik plataformako agendaren bidez (Kulturklik, Euskal Kulturaren Gune Elkarreragilea). Zuzendaritza horrek etorkizunean egingo dituzten beste jarduera batzuk Kulturkliken iragartzeko ere eskatuko du.

			Kulturkliken iragarriz jardueren berri emateko, erakunde onuradunek honako helbide elektroniko honetara bidaliko dute informazio guztia: kulturklik@euskadi.eus. Bidalitako informazioa erakunde onuradunak beharrezkotzat eta garrantzitsutzat jotzen duena izango da, jardueren hartzaileek jarduera identifikatu eta bertan parte har dezaten (jardueraren izena, data, ordua, lekua eta gainerakoak). Egutegiak eta jarduera-egitarauak bidaltzeko aukera ere izango dute.

			17. artikulua.– Datuen babesari buruzko oinarrizko informazioa.

			Datu pertsonalak erabiliko dira, eta tratamendu-jarduera honi erantsiko zaizkio: Kultura Ondarearen arloko laguntzak eta dirulaguntzak.

			Arduraduna: Kultura Ondarearen, Jabetza Intelektualaren eta Lege Gordailuaren, Kultura eta Hizkuntza Politika Saila.

			Xedea: Kultura Ondarearen arloko laguntzak eta dirulaguntzak kudeatzea.

			

			Legitimazioa: datuen tratamendua beharrezkoa da interes publikoaren izenean edo tratamenduaren arduradunari emandako botere publikoen izenean gauzatutako misio bat betetzeko.

			Hartzaileak: arlo horretan eskumena duten administrazioak.

			Eskubideak: datuak eskuratzeko, zuzentzeko eta ezabatzeko eskubidea duzu, baita informazio gehigarrian jasotzen diren bestelako eskubide batzuk ere.

			Informazio gehigarria: gure web-orrian kontsulta dezakezu Datuen Babesari buruzko informazio gehigarri eta zehaztua:

			www.euskadi.eus/informazio-klausulak/web01-sedepd/eu/gardentasuna/026100-capa2-eu.shtml

			Araudia: Datuak Babesteko Erregelamendu Orokorra; 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa.

